Zápisnica zo zasadnutia Obecného zastupiteľstva obce Zemianske Kostoľany dňa 20.3.2013

Prítomní: poslanci OZ a hostia podľa prezenčnej listiny

Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Správa predsedkyne volebnej komisie o výsledkoch a priebehu nových volieb starostu obce dňa 9.3.2013.
5.	Sľub novozvolenej starostky obce.
6.	Určenie platu starostky obce.
7.	Príhovor novozvolenej starostky obce.
8.	Diskusia.
9.	Uznesenia.
10.	Záver.

K bodu č.1 - Otvorenie.
Ing.G.Kovač – privítal všetkých poslancov OZ, bývalú i súčasnú starostku obce, prítomných zamestnancov a občanov obce a otvoril zasadnutie OZ. 
Prečítal program zasadnutia OZ, zo strany poslancov OZ bol jeden doplňujúci bod.
A.Vršková – žiadala doplniť bod č.6, schválenie platu starostky obce. Ostatné body sa posunú o jeden.
OZ schvaľuje program zasadnutia OZ podľa predloženého návrhu A.Vrškovej.

K bodu č.2 - Určenie zapisovateľa a overovateľov zápisnice.
Ing.G.Kovač – za zapisovateľku určil Vieru Hulínyiovú, za overovateľov zápisnice P.Rybára a A.Vrškovú.

K bodu č.3 - Voľba návrhovej komisie.
Ing.G.Kovač – do návrhovej komisie navrhol za predsedu PaedDr.I.Plachú, za členov V.Matejova a V.Oršulu.
OZ volí návrhovú komisiu podľa predloženého návrhu.

K bodu č. 4 – Správa predsedníčky volebnej komisie V.Oršulovej  o priebehu a výsledkoch nových volieb starostu obce dňa 9.3.2013.
V.Oršulová – prečítala správu zo zápisnice okrskovej volebnej komisie o hlasovaní a výsledkoch volieb dňa 9.3.2013 a podľa výsledkov a počtu platných hlasov vyhlásila, že novou starostkou obce sa stala Ing.Jana Školíková s počtom platných hlasov 347.
Správa je priložená k zápisnici.

K bodu č.5 – Zloženie sľubu novozvolenej starostky obce vo voľbách dňa 9.3.2013.
Ing.G.Kovač – predstúpil pred občanov, prečítal text sľubu starostu obce pred Ing. Janou Školíkovou.
Ing.Jana Školíková – potvrdila sľub slovkom „sľubujem“ a svojim podpisom.
Ing.G.Kovač – odovzdal novej starostke insígnie a zablahoželal k zvoleniu.

K bodu č.6 – Určenie platu starostky.
Starostka obce – vyzvala A.Vrškovú, aby predniesla bod č.6, návrh platu starostky.
A.Vršková – predseda finančnej komisie – predložila návrh platu novozvolenej starostky obce podľa platných ustanovení zákona.
OZ schvaľuje plat starostky obce podľa predloženého návrhu.

K bodu č.7 – Vystúpenie novozvolenej starostky obce.
Ing.Jana Školíková – starostka obce – vo svojom prvom príhovore k občanom poďakovala všetkým voličom, že sa zúčastnili nových volieb, poďakovala tým, ktorí jej vyslovili svoju dôveru. Sľub, ktorý pred pár minútami zložila ju zaväzuje k tomu, aby si plnila všetky povinnosti a úlohy voči obci, aby upokojila rozpoltenú obec a nevraživosť medzi občanmi, aby nastolila pokoj a získala si dôveru všetkých občanov v obci svojou prácou, zodpovednosťou a vzájomnou komunikáciou.

K bodu č.8 – Diskusia .
Ing.H.Kovačová – zagratulovala novej starostke k zvoleniu do funkcie, konštatovala, že je to ťažká a zodpovedná práca, pracovala v tejto funkcii 18 rokov, podľa zákonov pre občanov obce. Starostkou je opäť žena, pred ňou je veľa zodpovednej práce.
Dnes stojí pred občanmi takto poslednýkrát, chce poďakovať zástupcovi obce, poslancom OZ, že ju nesklamali, pokračovali v započatej práci naďalej aj bez nej a plnili volebný program. Pokračujú v prácach v obci na výstavbe dvoch nových bytoviek, na rekonštrukcii MŠ, na povoleniach spevných plôch na Ul.Domovina, osadenie lavičiek v obci, nová brána na cintoríne, výber dodávateľa na rekonštrukciu multifunkčného ihriska v ZŠ, obnova kuchyne v DK SNP, projektová dokumentácia na rekonštrukciu ubytovne, doména na internetovú stránku previedli do vlastníctva obce, zmluva s BOZ pre zamestnancov, za rýchlu reakciu pri veternej smršti. Za všetko zároveň ďakuje zástupcovi obce Ing.G.Kovačovi, nie za to, že je jej syn, ale za to čo urobil a je na neho hrdá. Ďakuje Ing.Ďanovskému a všetkým zamestnancom a občanom obce, ktorí ju podržali a podporovali.
Ing.M.Rolinec – pri tej veternej smršti boli aj DHZ, poslanci, boli vykonané aj dobré veci, ale aj negatívne ako škoda za 134 000,-€ na SSS, keby bol dobrý organizačný systém, nestalo by sa to.
S.Plachý – pozorne sledoval voľby aj spolu s občanmi, má dobrý pocit z toho, že občania už konečne chceli zmenu a volili zmenu, čo nasvedčuje tomu okolo 600 hlasov.
Zmena nastala, nová starostka obce bude mať veľa práce v obci a hlavne vo vzťahoch medzi ľuďmi, odišlo veľa ľudí, ktorí pracovali v obci zdarma, boli znechutení. Bolo by dobré vrátiť ich späť pre rozvoj obce. Vyjadril vôľu občanov pomáhať novej starostke v utužovaní vzťahov a riešení problémov, ktoré sa pri tejto práci vyskytujú.
Starostka obce – má nové nápady, ktorými chce občanov stmeliť v obci, možno to chvíľu potrvá, ale verí, že sa jej to podarí.
Ing.B.Bajgar – paradoxom je, že včera bol ustanovený nový pápež, nová nádej cirkvi a dnes skladá sľub nová starostka obce. Verí, že prichádza nová nádej aj pre našu obec.
Ing.M.Šuňalová – blahoželá novej starostke obce k jej postu, je rada, že sa ňou stala ona, neberie ju ako protikandidátku, ale ako spolukandidátku a bude nápomocná pri potrebách a prácach v obci.
Ing.G.Kovač – poďakoval všetkým poslancom OZ za to, že ho podržali vo funkcii zástupcu obce, bolo to ťažké, ale s ich pomocou to zvládol.  
Poďakoval zároveň občanom za účasť vo voľbách a prosí ich, aby v takomto počte akom sú dnes na zasadnutí OZ, prichádzali na zasadnutia aj počas celého roka, aby spoločne s nimi mohlo OZ riešiť problémy v obci.
Blahoželá novej starostke obce a verí, že sa bude dobre a príkladne starať o našu obec.

K bodu č.9 – Uznesenia.
10/13 Obecné zastupiteľstvo schvaľuje – program rokovania obecného zastupiteľstva podľa predneseného návrhu s doplnením bodu 6: Určenie platu starostky obce.
11/13 Obecné zastupiteľstvo volí – návrhovú komisiu v zložení: predseda Ivana Plachá, členovia Vladimír Matejov, Valent Oršula.
12/13 Obecné zastupiteľstvo určuje plat starostky obce nasledovne:
V zmysle ustanovení zákona č.253/1994 Z.z. o právnom postavení a platových pomeroch starostov obcí a primátorov miest v znení neskorších predpisov podľa § 4 ods.4, zákona s poukazom na § 3 ods.1 zákona, podľa ktorého sa plat starostu upravuje na základe údajov Štatistického úradu Slovenskej republiky za predchádzajúci kalendárny rok:
-	Priemerná mzda pracovníka v národnom hospodárstve   		       805,-€
-	Násobok počtu obyvateľov                                                             	       1,98
-	Základný plat                                                                                          1593,90,-€
Plat zaokrúhlený na celé euro hore                                                          1594,-€

13/13 Obecné zastupiteľstvo konštatuje – že novozvolená starostka obce Ing.Jana Školíková zložila zákonom predpísaný sľub starostu obce.

Obecné zastupiteľstvo berie na vedomie:
-	správu predsedníčky Miestnej volebnej komisie v Zemianskych Kostoľanoch o výsledkoch komunálnych volieb starostu obce, konaných dňa 9.3.2013
-	diskusné príspevky poslancov a občanov.

K bodu č.10 – Záver.
Starostka obce – poďakovala všetkým prítomným za to, že ju spoločne sprevádzali pri tak významnej udalosti akou je zloženie sľubu. Teší sa na spoločné stretnutia s nimi pri ďalších zasadnutiach OZ, pri spoločenskom i bežnom dianí v obci.
Záver 17,45 h.

Overovatelia zápisnice: 
P.Rybár                              ........................................
A.Vršková                         .........................................

Zapísala:
Viera Hulínyiová               ........................................

V Zem.Kostoľanoch
Dňa: 26.3.2013
                                                                                                      		Ing.Jana Školíková
                                                                                                           	     starostka obce